એ ફાયદો થાય કે ન થાય, પરંતુ કોંગ્રેસને મધ્યપ્રદેશમાં સરકાર સામેના અસંતોષને કારણે બહુ ફાયદો થઈ રહ્યો હતો, તે ફાયદો પક્ષના આંતરિક અસંતોષને કારણે ધોવાઈ જશે તેવી ચર્ચા પણ ચાલી છે. આ અઠવાડિયું બંને મુખ્ય પક્ષો માટે અગત્યનું છે, કેમ કે ઉમેદવારોની યાદી બહાર પાડવાની છે. રાબેતા મુજબ જ બંને પક્ષોમાં ટિકિટો મેળવવાના મુદ્દે ધમાસાણ મચી છે. પરંતુ ચર્ચા વધારે કોંગ્રેસની જ થતી હોય છે, કેમ કે કોંગ્રેસની જૂથબંધી ખુલ્લેઆમ ચાલતી હોય છે. દિગ્વિજયસિંહને ચૂંટણી પ્રચારથી દૂર રાખવામાં આવ્યા છે, પણ મધ્ય પ્રદેશના સંગઠનમાં ઠેર ઠેર તેમના માણસો બેઠા છે. તેમને ટિકિટ અપાવવા માટે તેમણે પૂરતું જોર લગાવ્યું. તેના કારણે જ્યોતિરાદિત્યના જૂથમાં ભારે નારાજી હતી. કમલ નાથનું જૂથ પણ ખેલ જોઈ રહ્યું છે અને મોકો મળશે ત્યારે ઘા મારશે. આ ત્રણ મુખ્ય જૂથ ઉપરાંત નાનું પણ અગત્યનું જૂથ અરુણ યાદવનું છે. યાદવ જૂથને દૂર રાખવા ક્યારેય કોંગ્રેસના અન્ય ત્રણ જૂથમાંથી બે જૂથ ભેગા પણ થઈ જતા હોય છે. જોકે અત્યારે તો તેમના પુત્ર સચિન યાદવને ટિકિટ અપાઈ છે, પણ બીજા ટેકેદારો માટે ટિકિટનું દબાણ ચાલુ જ છે.